Qishloq xoʻjaligi sohasida qoʻshilgan qiymat soligʻini hisoblashning soddalashtirilgan tartibini joriy etish chora-tadbirlari toʻgʻrisida
(decree, 2025-09-04)

Oʻzbekiston Respublikasi Prezidentining tadbirkorlar bilan V ochiq muloqoti doirasida belgilangan ustuvor vazifalar ijrosini bajarish, shuningdek, aholini sifatli oziq-ovqat mahsulotlari bilan taʼminlash, qishloq xoʻjaligi sohasini qoʻllab-quvvatlash orqali sohada norasmiy tovar aylanmasini qisqartirish maqsadida qaror qilaman: 1. Ushbu Farmonni qabul qilishdan koʻzlangan asosiy maqsad etib 2026-2027-yillarda qishloq xoʻjaligi sohasida rasmiy tovar aylanmasini kamida 3 baravar oshirish belgilansin. 2. 2026-yil 1-yanvardan boshlab qishloq xoʻjaligi tovar ishlab chiqaruvchilari tomonidan yetishtirilgan qishloq xoʻjaligi mahsulotlari (bundan paxta va gʻalla mustasno) realizatsiyasi uchun qoʻshilgan qiymat soligʻining “nol” stavkasi joriy qilinsin. 3. Shunday tartib oʻrnatilsinki, unga muvofiq 2026-yil 1-yanvardan: (a) qoʻshilgan qiymat soligʻining “nol” stavkasi qoʻllaniladigan qishloq xoʻjaligi mahsulotlari roʻyxati (keyingi oʻrinlarda — Roʻyxat) Qishloq xoʻjaligi vazirligi va Soliq qoʻmitasi tomonidan tasdiqlanadi va ularning rasmiy veb-saytlarida eʼlon qilinadi; (b) Roʻyxatga kiritilgan mahsulotlarni yetishtirish uchun xarid qilingan tovarlar (xizmatlar) boʻyicha toʻlangan qoʻshilgan qiymat soligʻi summasini qoplash (qaytarish) tartibi amal qiladi; (v) qishloq xoʻjaligi tovar ishlab chiqaruvchilariga (bundan paxta va gʻalla mustasno) qoʻshilgan qiymat soligʻi summasi oʻrnini qoplash (qaytarish) 3 kun muddatda avtomatlashtirilgan tarzda amalga oshiriladi. 4. Soliq qoʻmitasi (Sh. Kudbiyev) 2026-yil 1-yanvardan Xalqaro valyuta jamgʻarmasi ekspertlari bilan birgalikda ishlab chiqilgan tovarlarni aynan bitta yetkazib berish zanjiri boʻyicha qoʻshilgan qiymat soligʻi summasini hisobga olishda elektron hisobvaraq-fakturalarni xavf darajasiga qarab real vaqt rejimida avtomatlashtirilgan tarzda tahlil qilish tizimini joriy qilsin. Bunda yuqori xavf darajasiga ega elektron hisobvaraq-fakturalar boʻyicha: (a) ularning ulushi hisobot davrida rasmiylashtirilgan jami elektron hisobvaraq-fakturalar sonining 10 foizidan oshmasligi; (b) qoʻshilgan qiymat soligʻi summasi sotuvchi (yetkazib beruvchi) yoki xaridor (buyurtmachi) tomonidan budjetga toʻliq toʻlangandan keyin hisobga olinishi nazarda tutilsin. 5. Kosmik tadqiqotlar va texnologiyalar agentligi (Sh. Kadirov) 2026-yil 1-yanvardan boshlab “Space Gov Monitoring” markazlashgan yagona platformasini Soliq qoʻmitasining axborot tizimlariga integratsiya qilish orqali davlat kosmik monitoringi doirasida qishloq xoʻjaligi yerlarida haqiqatda ekin ekilgan maydonlar boʻyicha maʼlumotlarni muntazam ravishda taqdim etib borish amaliyotini yoʻlga qoʻysin. 6. Bosh vazir oʻrinbosari J. Qoʻchqorov: (a) 2025-yil 1-dekabrga qadar qishloq xoʻjaligi mahsulotlari realizatsiyasi uchun qoʻshilgan qiymat soligʻining “nol” stavkasi joriy qilinishi munosabati bilan qishloq xoʻjaligi sohasiga berilgan subsidiyalar va boshqa qoʻllab-quvvatlash choralarini maqbullashtirish boʻyicha qaror loyihasini kiritsin; (b) Qishloq xoʻjaligi vazirligi (I. Abdurahmonov), Soliq qoʻmitasi (Sh. Kudbiyev), Savdo-sanoat palatasi (D. Vaxabov) bilan birgalikda bir hafta muddatda reja-grafik tasdiqlagan holda, 2027-yil 1-yanvarga qadar qishloq xoʻjaligi mahsulotlariga qoʻshilgan qiymat soligʻining “nol” stavkasini qoʻllash hamda elektron hisobvaraq-fakturalarning xavf darajasini baholash tizimi boʻyicha joylarda tushuntirish ishlarini olib borsin, tadbirkorlik subyektlariga yuzaga kelayotgan masalalar boʻyicha amaliy yordam koʻrsatsin. 7. Iqtisodiyot va moliya vazirligi (A. Xaydarov) Soliq qoʻmitasi (Sh. Kudbiyev) bilan birgalikda bir oy muddatda mazkur Farmondan kelib chiqib, Soliq kodeksiga oʻzgartirish va qoʻshimchalar kiritishni nazarda tutuvchi qonun loyihasini Vazirlar Mahkamasiga kiritsin. 8. Soliq qoʻmitasi (Sh. Kudbiyev) Iqtisodiyot va moliya vazirligi (A. Xaydarov) bilan birgalikda bir oy muddatda elektron hisobvaraq-fakturalarni xavf darajasiga qarab real vaqt rejimida avtomatlashtirilgan tarzda tahlil qilish hamda yuqori xavf darajasiga ega elektron hisobvaraq-fakturalar boʻyicha qoʻshilgan qiymat soligʻi summasi budjetga toʻliq toʻlangandan keyin hisobga olish tartibini Vazirlar Mahkamasiga tasdiqlash uchun kiritsin. 9. Mazkur Farmonning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov hamda Soliq qoʻmitasi raisi Sh.D. Kudbiyev belgilansin. 10. Farmon ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.